Avainsanat

Tiivistelmä



Avainsanat

1 Verotus - Sisäiset maksut - Satamamaksulle asetettu tuontilisä - Syrjintä kotimaisten ja toisesta jäsenvaltiosta tuotujen tuotteiden välillä - Syrjintäkielto

(ETY:n perustamissopimuksen 95 artikla)

2 Kansainväliset sopimukset - ETY:n ja Ruotsin välinen sopimus - Toisesta sopimusvaltiosta peräisin olevia tuotteita koskeva verotuksellisen syrjinnän kielto - Satamamaksulle asetettu tuontilisä - Tuontilisän asettamiskielto

(ETY:n ja Ruotsin välisen sopimuksen 18 artikla)

3 Verotus - Sisäiset maksut - Periminen suoraan kolmansista maista tuoduista tuotteista - Perustamissopimuksen 95 artiklan soveltamatta jättäminen

(ETY:n perustamissopimuksen 95 artikla)

4 Yhteisön oikeus - Välitön oikeusvaikutus - Yhteisön oikeuden vastaiset kansalliset verot ja maksut - Maksujen palauttaminen - Jäsenvaltion asettama tai vahvistama maksu - Maksun tuoton osoittaminen muille hallinnollisille yksiköille - Palautusvelvollisen yksikön määritteleminen kansallisessa oikeudessa - Hyväksyttävyys - Edellytykset

5 Verotus - Sisäiset maksut - Yhteisön oikeuden vastaiset maksut - Palauttaminen - Vanhentumisaika - Kansallisen oikeuden soveltaminen - Hyväksyttävyys - Edellytykset

(ETY:n perustamissopimuksen 95 artikla)

Tiivistelmä

6 Perustamissopimuksen 95 artiklan vastaista on, että jäsenvaltio asettaa toisesta jäsenvaltiosta laivalla tuotaville tavaroille 40 prosentin tuontilisän, jolla korotetaan yleistä tavaramaksua, joka peritään tavaroista, joita lastataan, puretaan tai muulla tavalla lasketaan merille tai maihin kyseisen jäsenvaltion satamissa tai näihin satamiin pääsemiseksi kunnostetuilla väylillä.

7 Euroopan talousyhteisön ja Ruotsin kuningaskunnan välisen sopimuksen 18 artiklalla asetetaan sopimuspuolille verotuksellista syrjintää koskeva kielto, jonka soveltamisen edellytyksenä on ainoastaan se, että tietyn verojärjestelmän soveltamisalaan kuuluvat tuotteet ovat luonteeltaan samankaltaisia, ja jolla kielletään syrjintä, jota aiheutuu kaikista toimenpiteistä tai käytännöistä, jotka suoraan tai välillisesti vaikuttavat toisen sopimuspuolen tuotteille asetettujen verojen tai maksujen määrittelyyn ja niiden kantamista koskeviin edellytyksiin ja yksityiskohtaisiin sääntöihin. Tavaramaksu, joka kuuluu sellaisten sisäisten maksujen yleiseen järjestelmään, joita sovelletaan järjestelmällisesti objektiivisin kriteerein määriteltyihin tuoteluokkiin riippumatta näiden tuotteiden alkuperästä, on ETY:n ja Ruotsin välisen sopimuksen 18 artiklassa tarkoitettu verotuksenluonteinen sisäinen toimenpide.

Tällainen 40 prosentin tuontilisä, jolla korotetaan yleistä tavaramaksua, joka peritään toisesta jäsenvaltiosta laivalla tuotavista tavaroista, joita lastataan, puretaan tai muulla tavalla lasketaan merille tai maihin kyseisen jäsenvaltion satamissa tai näihin satamiin pääsemiseksi kunnostetuilla väylillä, on vastoin yhteisön oikeutta myös, jos sitä sovelletaan sellaisesta kolmannesta maasta tuotuihin tavaroihin, jonka kanssa yhteisö on tehnyt sopimuksen, jossa on Euroopan talousyhteisön ja Ruotsin kuningaskunnan välillä tehdyn sopimuksen 18 artiklaa vastaavia määräyksiä.

8 Perustamissopimuksen 95 artiklaa sovelletaan ainoastaan toisista jäsenvaltioista peräisin oleviin tavaroihin ja tarpeen vaatiessa kolmansista maista peräisin oleviin tavaroihin, jotka ovat vapaassa vaihdannassa jäsenvaltioissa. Tästä seuraa, että tätä määräystä ei voida soveltaa suoraan kolmansista maista tuotuihin tuotteisiin. Perustamissopimuksessa ei sitä paitsi ole kolmansien maiden kanssa käytävän kaupan osalta yhtään sisäisiä maksuja koskevaa, 95 artiklaa vastaavaa määräystä.

9 Jos jäsenvaltio on säätänyt tai vahvistanut yhteisön oikeuden vastaisen maksun, sen on pääsääntöisesti palautettava yhteisön oikeuden vastaisesti perityt maksut. Jos maksun tuotto on osoitettu kuntien valvomille itsenäisille hallintoyksiköille, yhteisön oikeuden vastaista ei ole, että maksujen palauttamista koskeva kanne nostetaan kyseisiä yksiköitä vastaan, kunhan nämä menettelysäännöt eivät ole epäedullisempia kuin ne, jotka koskevat samankaltaisia jäsenvaltion sisäiseen oikeuteen perustuvia vaatimuksia, eivätkä sellaisia, että perusteettomasti maksettujen maksujen palauttaminen on käytännössä mahdotonta tai suhteettoman vaikeaa.

10 Yhteisön oikeuden vastaista ei ole se, että perustamissopimuksen 95 artiklan tai Euroopan talousyhteisön ja Ruotsin kuningaskunnan välisen sopimuksen 18 artiklaa vastaavan määräyksen vastaisesti perittyjen maksujen palauttamista koskevaan vaatimukseen sovellettava kansallinen vanhentumisaika alkaa kulua ennen kuin nämä maksut on poistettu.

Se, että kanteen nostamista varten on säädetty kohtuullinen määräaika, jonka noudattamatta jättämistä seuraa oikeudenmenetys, on perustavanlaatuisen oikeusvarmuuden periaatteen soveltamista, jonka ei voida katsoa tekevän mahdottomaksi tai erittäin vaikeaksi yhteisön oikeuden mukaisten oikeuksien käyttämistä.